**VILNIAUS RAJONO SAVIVALDYBĖS JAUNIMO POLITIKAI FORMUOTI LĖŠŲ SKYRIMO IR NAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Vilniaus rajono savivaldybės (toliau – Savivaldybė) jaunimo politikai formuoti lėšų skyrimo ir naudojimo tvarkos aprašas (toliau – Aprašas) reglamentuoja lėšų skyrimo ir naudojimo jaunimo politikai formuoti, susijusiai su jaunimu veiklai įgyvendinti tvarką.

2. Savivaldybės jaunimo politikai formuoti lėšų dydį kasmet nustato Savivaldybės taryba, tvirtindama arba (ir) tikslindama atitinkamų metų Savivaldybės biudžetą.

3. Lėšų paskirtis yra sudaryti sąlygas Savivaldybės teritorijoje gyvenantiems jauniems žmonėms dalyvauti renginiuose, stovyklose, mokymuose, sporto varžybose, edukacijose ir kt. veiklose.

4. Lėšos yra Savivaldybės biudžeto asignavimų dalis.

5. Apraše vartojamos sąvokos:

5.1. **jaunas žmogus** – asmuo nuo 14 iki 29 metų (įskaitytinai).

5.2. **Vilniaus rajono jaunimas** – jauni žmonės nuo 14 iki 29 metų, gyvenantys Vilniaus rajono savivaldybės teritorijoje;

5.3. **jaunimo organizacija** – Lietuvos Respublikos asociacijų įstatymo nustatyta tvarka jaunimui ir (ar) jaunimo interesams atstovauti įsteigta asociacija, kurios ne mažiau kaip 2/3 narių yra jauni žmonės ir (ar) jaunų žmonių interesams atstovaujančios asociacijos, kurių kiekvienos ne mažiau kaip 2/3 narių yra jauni žmonės;

5.4. **su jaunimu dirbanti organizacija** – juridinis asmuo, kurio vienas iš veiklos tikslų – atlikti darbą su jaunimu.

6. Kitos Apraše vartojamos sąvokos atitinka Lietuvos Respublikos vietos savivaldos įstatyme, Lietuvos Respublikos jaunimo politikos pagrindų įstatyme ir kituose teisės aktuose apibrėžtas sąvokas.

**II SKYRIUS**

**LĖŠŲ SKYRIMAS, NAUDOJIMAS**

7. Savivaldybės lėšos skiriamos:

7.1. Vilniaus rajono jaunimo kelionių, kai atstovaujama Vilniaus rajonui šalies ir tarptautiniu mastu, išlaidoms padengti (transporto nuoma arba bilietų (išskyrus taksi) įsigijimas vykstant į seminarus, konkursus, mokymus, konferencijas ir kitus renginius);

7.2. Vilniaus rajono jaunimo renginių organizavimo ir dalyvavimo kitų institucijų organizuojamuose jaunimo renginiuose išlaidoms padengti: prizams, suvenyrams, atributikai (ženkliukams, aprangai, vėliavai, informaciniams leidiniams ir kt.) įsigyti;

7.3. edukacijoms ir kitoms veikloms, kurios skirtos Vilniaus rajono jaunimui ugdyti, apmokėti.

8. Lėšos negali būti skiriamos veikloms, kurios:

8.1. kelia grėsmę žmonių sveikatai, garbei ir orumui, viešajai tvarkai;

8.2. bet kokiomis formomis, metodais ir būdais skatina smurto, prievartos, neapykantos ir narkotikų bei kitų toksinių medžiagų, kurių vartojimas pagal Lietuvos Respublikos įstatymus ir kitus teisės aktus draudžiamas, populiarinimą;

8.3. bet kokiomis kitomis formomis, metodais ir būdais pažeidžia Lietuvos Respublikos

Konstituciją, įstatymus ir kitus teisės aktus.

9. Motyvuotą prašymą Savivaldybės administracijai dėl lėšų skyrimo turi teisę pateikti jaunimo ir su jaunimu dirbančios organizacijos (toliau ̶ Pareiškėjai). Kartu su prašymu būtina pateikti išlaidas ir apmokėjimą patvirtinančius dokumentus (sąskaitas – faktūras, sutartis, mokėjimų nurodymus, kvitus ir kt.) ir  organizacijos steigimo dokumento (įstatų, nuostatų ar kt.) patvirtintą kopiją.

10. Pareiškėjui gali būti skirta ne didesnė nei 5000 Eur lėšų suma.

11. Prašymų dėl lėšų skyrimo pagrįstumą nagrinėja Vilniaus rajono administracijos direktoriaus įsakymu sudaryta komisija (toliau – Komisija), kuri teikia siūlymą Vilniaus rajono administracijos direktoriui. Į komisijos sudėtį įeina Savivaldybės mero deleguotas vicemeras, kuruojantis jaunimo sritį, vyr. specialistas jaunimo reikalų koordinatorius, Švietimo, Buhalterinės apskaitos, Kultūros, sporto ir turizmo ir Biudžeto planavimo skyrių atstovai.

12. Pateiktas prašymas turi būti Komisijos išnagrinėtas ir siūlymas dėl lėšų skyrimo pateiktas Savivaldybės administracijos direktoriui per 15 darbo dienų nuo prašymo gavimo dienos.

13. Komisija turi teisę pareikalauti iš Pareiškėjo, kurio prašymas vertinamas, papildomos informacijos ir (ar) dokumentų, susijusių su prašymo svarstymu, Pareiškėjui nepateikus prašomos informacijos ir (ar) dokumentų per Komisijos nustatytą terminą, prašymas nenagrinėjamas.

14. Savivaldybės administracijos direktorius, atsižvelgęs į Komisijos siūlymą, per 5 darbo dienas priima sprendimą: a) prašymo netenkinti, b) prašymą tenkinti, c) prašymą tenkinti iš dalies.

15. Lėšos skiriamos administracijos direktoriaus įsakymu, kurio projektą rengia vyr. specialistas, jaunimo reikalų koordinatorius.

16. Savivaldybės administracijos vyr. specialistas, jaunimo reikalų koordinatorius per 5 darbo dienas nuo įsakymo pasirašymo informuoja Pareiškėją apie pateikto prašymo nagrinėjimo rezultatus, kartu pateikdamas priimto sprendimo kopiją.

17. Savivaldybės administracijos Buhalterinės apskaitos skyrius, gavęs Savivaldybės administracijos direktoriaus įsakymą dėl lėšų skyrimo, perveda skirtas lėšas į Pareiškėjo nurodytą atsiskaitomąją sąskaitą.

1. Už Aprašo vykdymą atsakingas Savivaldybės administracijos vyr. specialistas jaunimo reikalų koordinatorius.
2. Ginčai sprendžiami Lietuvos Respublikos įstatymų nustatyta tvarka.

**III SKYRIUS**

**BAIGIAMOSIOS NUOSTATOS**

1. Tai, kas nereglamentuota šiame tvarkos Apraše, sprendžiama taip, kaip numatyta Lietuvos Respublikos teisės aktuose.
2. Šis Aprašas keičiamas, naikinamas Savivaldybės direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_